Holivudska očekivanja od govora o stanju nacije
Hollywood od predsjednika Obame očekuje oporavak gospodarstva i nada se holivudskom happy-endu njegova drugog mandata
Mnogi su Amerikanci ispunjeni nadom da predsjednik Obama može pokrenuti i oživjeti tromo gospodarstvo i sniziti stopu nezaposlenosti tokom svojeg drugog mandata. Slične nade gaje i u jednom od dijelova Los Angelesa dobro poznatog u cijelome svijetu. Hollywood je poznat po svojoj filmskoj industriji i zahvaljujući njoj privlači turiste iz cijeloga svijeta. Ali na sporednim ulicama Hollywooda, ljudi žive i rade oko filmskih studija. Neki od njih kane slušati Obamin govor o stanju nacije, među njima i Solomon Jefferson. “Ono što ja želim čuti je kako će riješiti glavni problem sada, a to je ekonomija.” Smanjiti stopu nezaposlenosti, koja sada iznosi 7.9%, prioritetno je pitanje, po mišljenju Solomona Jeffersona. Ali da bi to pitanje bilo riješeno, kaže on, potrebna je suradnja republikanaca i demokrata. “Moraju pronaći neki kompromis, naći neki zajednički jezik, jedino na taj način mogu te ciljeve ostvariti.” Ono što tišti Johna Pouliota, filmskog montažera, siromašni su u Americi. “Ono što bih ja volio čuti, to je da predsjednik kaže - hej, imamo resurse, moramo na pravi način oporezivati ljude, moramo zapravo ubirati te poreze, zatvoriti sve rupe u zakonu. Smanjenje deficita u ovom trenutku nije tako važno kao što je postaviti svakoga u zemlji natrag na njegove noge.” U Hollywoodu kažu – to neće biti lako, ali nadaju se holivudskom happy-endu Obaminog drugog mandata.